text: Bondeoprør breder sig
  01 februar 2011 kl. 16.59
  Lars Løkke mødte vrede landmænd i Kolding sidst på eftermiddagen.
   
  Et oprør er ved at brede sig blandt de danske landmænd. Ikke mindst i Syd- og Sønderjylland. 
  Landmændene frygter at nye skrappe miljøkrav vil tvinge dem ud af erhvervet.
  Sidst på eftermiddagen blev statsminister Lars Løkke mødt af sure landmænd i forbindelse med et besøg i Kolding.
  Landmændene protesterer mod, at de fremover må sprede meget mindre gødning på deres jord end i dag. 
  I aftes var 200 landmænd samlet om det samme emne i Aabenraa, og for 14 dage siden blev statsministeren mødt af en stor traktor-demonstration i Bramming. 
  Landmændene har også på fredag planlagt en demonstration med 400 traktorer og landmænd i Horsens. 
  Landmændene mener, at de kommende indgreb savner videnskabeligt belæg og vil betyde en halvering af produktionen her i området.
  